<classify> MIRAJI Mtaturu wa Chama Cha Mapinduzi CCM ameapishwa kuwa Mbunge mpya wa Jimbo la Singida Mashariki mkoani Singida lililokuwa likiongozwa na Tundu Lissu wa Chama cha Demokrasia na Maendeleo CHADEMA.Mtaturu alitangazwa mbunge mteule wa jimbo hilo baada ya kupitishwa bila kupinga katika Uchaguzi Mdogo uliotakiwa kufanyika Julai 31, mwaka huu baada ya wagombea 12 wa vyama vya upinzani kutorejesha fomu zao.Akizungumza baada ya kuapishwa kwa Mtaturu, Spika wa Bunge, Job Ndugai alisema wananchi wa Singida Mashariki wamepata mbunge halali baada ya kukaa kipindi kirefu bila mwakilishi.Mtaturu aliapishwa bungeni jana kuchukua nafasi baada ya Spika Bunge, Job Ndugai kumvua ubunge Lissu Juni 28, mwaka huu.Tundu Lissu inasemekana yupo Ubelgiji akiendelea na matibabu tangu Septemba 7, 2017 aliposhambuliwa kwa risasi na watu wasiojulikana katika makazi yake jijini Dodoma.Wakati Spika Ndugai akimvua ubunge Lissu, alidai hakuwa ametoa taarifa rasmi ya mahali alipo, na pia hakuwa amejaza fomu za mali na madeni ya viongozi wa umma ambazo hutakiwa kujazwa kila mwaka.Kabla ya kuapishwa huko, kulikuwa na kesi mahakamani ilifunguliwa na mawakili wa Lissu ikipinga kuvuliwa ubunge ambayo ingeweza kuathiri kiapo cha Mtaturu, lakini mahakama ilifikia uamuzi wa kutoa uamuzi Septemba 9, mwaka huu.Juzi mawakili wa Lissu walipeleka maombi kwa hati ya dharura katika Mahakama Kuu ya Tanzania kupitia kaka yake Lissu, Alute Mughwai kwamba anataka kurudishiwa ubunge wake kwa kuzuia kuapishwa kwa Mtaturu.Hata hivyo, Jaji wa Mahakama Kuu ya Tanzania, Sirillius Matupa alikataa ombi hilo la mawakili wa Lissu akisema katika kesi za ubunge hata kama mtu ameapishwa anaweza kuvuliwa ubunge pamoja na kiapo chake.Jaji Matupa alitangaza uamuzi wake kuhusu ombi la kuzuia kiapo cha Mtaturu kutokana na Lissu kuondolewa katika ubunge yatatolewa Septemba 9, 2019.Wakati wa kuapishwa bungeni, Mtaturu alisindikizwa na kundi la watu 244 kutoka Singida wakiongozwa na Mbunge wa zamani, Diana Chilolo na viongozi mbali mbali akiwemo wa Mkuu wa Wilaya ya Ikungi, Edward Mpogolo na makada mbali mbali wa CCM na watu wengine.Wakati wa kuapishwa Mtaturu, wabunge wa Kambi ya Upinzani hawakuwa wamefika bungeni isipokuwa wabunge wa kambi ya Lipumba CUF Lipumba.Hata hivyo, mara baada ya kuapishwa baadhi ya wabunge wa CCM walikwenda mahali wanapokaa viongozi waandamizi wa wapinzani na kupeana mikono naye.Akizungumza wakati wa kutangaza wageni waliotembelea Bunge jana, Spika Ndugai alisema umati mkubwa wa watu kutoka Singida kufika bungeni kunazungumza wenyewe kwamba wamepokea kwa furaha kuapishwa kwa mbunge huyo ambaye kabla ya kugombea ubunge alikuwa Mkuu wa Wilaya ya Ikungi mkoani humo.  <topic>: KITAIFA 